ועדת העלייה, הקליטה והתפוצות, כנסת 17, פרוטוקול מספר 104, 2007-07-02 09:30

מיכאל נודלמן: בוקר טוב.

מיכאל נודלמן: אני מתכבד לפתוח את ישיבת ועדת העלייה, הקליטה והתפוצות.

מיכאל נודלמן: היום נעשה דיון מהיר בהצעה של חברת הכנסת סופה לנדבר: העברת ותמיכות לארגונים וולונטריים דוברי רוסית.

סופה לנדבר: תודה רבה.

סופה לנדבר: קודם כל, אני רוצה לברך את חברי הכנסת, את יושב ראש הוועדה, את מר אריה קורת ממשרד הקליטה, את נציגי ארגוני העולים, ואני רוצה להביע את הדאגה שלי על ועדת התמיכות של משרד הקליטה.

סופה לנדבר: יש לי כמה דברים לומר.

סופה לנדבר: קודם כל, 2.5 מיליון, שזו הקרן לתמיכות, זו פשוט בושה.

סופה לנדבר: זה לא תמיכה, זה סתם צחוק, זה לעשות צחוק מהעבודה, ואני רוצה להגיד על זה שאם לקחת בחשבון שבעצם מ-2.5 מיליון, 2 מיליון זה הסכם קואליציוני של 'ישראל ביתנו', אז בכלל, אני לא רוצה לומר, אבל ככה מתייחסים במשרד הקליטה לארגוני עולים.

סופה לנדבר: ארגוני עולים תמיד היו בסיס לפעילות.

סופה לנדבר: אנחנו חזרנו עכשיו מרוסיה הלבנה ואנחנו רואים את הפעילות ואנחנו רואים את הבסיס לפעילות.

סופה לנדבר: ארגוני עולים, לא פעם אחת, כמי שגם היה יושב ראש ארגון, ואני ממשיכה להיות יושבת ראש ואני אומרת שאלה אנשים שעושים עבודת אמת.

סופה לנדבר: הם לוקחים יד ביד, הולכים צעד צעד, הם עושים פעילות כל כך קשה למען אותן קהילות שהם מייצגים.

סופה לנדבר: לא יכול להיות שמשרד הקליטה כל שנה מצמצם את הסכומים.

סופה לנדבר: זה דבר אחד.

סופה לנדבר: דבר שני שמדאיג אותי, ובגלל זה ביקשתי דיון מהיר, שמכל הרשימות האלה, 60% זה בכלל עמותות וארגונים שלא קשורים לקליטת עלייה.

סופה לנדבר: זה לא יכול להיות.

סופה לנדבר: חב"ד, שמב"ד.

סופה לנדבר: אני מאחלת לכולם הצלחה, אבל כל אחד, לפחות כך כתוב במסמכים של משרד הקליטה, צריך לפנות למשרד שמטפל בעניין.

סופה לנדבר: אם זה ספורט, אז למשרד התרבות והספורט, אם זה קליטת עלייה, אז לקליטת עלייה.

סופה לנדבר: אם זה בנושא הרווחה, אז לתמיכות של משרד הרווחה וכן הלאה וכן הלאה.

סופה לנדבר: אני ספרתי, הסתכלתי.

סופה לנדבר: מה זה 10,000, מה זה 30,000 לארגון עולים?

סופה לנדבר: הרי אנחנו כולנו יודעים.

סופה לנדבר: זו פשוט חלוקה לא צודקת, לא נכונה.

סופה לנדבר: כל שנה אנחנו משנים את הקריטריונים.

סופה לנדבר: אני חושבת שדי, מספיק לשנות את הקריטריונים.

סופה לנדבר: ברשימה הזו צריכים להוציא את כל העמותות, לפחות בשלב הזה, שלא קשורות לקליטת עלייה.

סופה לנדבר: אפשר לחבר סיפורים ואפשר להכניס לזה עוד מיליון ומיליון אנשים שצריכים לקבל תמיכה של הקרן לקליטת עלייה, אבל אני חושבת שאלה שצריכים לקבל, הם רק כאלה שקשורים לקליטת עולים.

סופה לנדבר: יש פה מסמך של המנהלת הכללית של משרד הקליטה לשעבר, גב' שלומית כנען, שהיא אומרת איך היא חושבת העמותות שעוסקות בקליטת עלייה צריכות לקבל את הבונוסים.

סופה לנדבר: אני חושבת שיחד עם הבונוסים, הייתי מצביעה על כך שיש פה סכום מאוד מאוד נמוך.

סופה לנדבר: משרד הקליטה צריך לדאוג לסכום הרבה יותר גבוה, לפחות להגיע למה שהיה תמיד, זה דבר אחד.

סופה לנדבר: ודבר שני, אנחנו מביעים דאגה.

סופה לנדבר: אנחנו, אני וחברי הכנסת מרינה סולודקין ואמנון כהן, פתחנו עיניים בביילורוסיה, כאשר חלק מהאנשים שעברו קליטה לא כל כך מוצלחת חזרו לביילורוסיה, ואני מבינה שלא רק לביילורוסיה, גם לאוקראינה, והם מבקשים ביטול של האזרחות של מדינת ישראל.

סופה לנדבר: אנחנו חושבים שעמותות שעוסקות בקליטת עלייה זה ידידים, זה חברים, זה שותפים של משרד הקליטה, ולשותפים צריכים לתת יחס אחר.

סופה לנדבר: עם 30 ואפילו 100 אלף שקלים, אי אפשר לעשות שום דבר היום.

סופה לנדבר: צריכים לקחת את האנשים, צריכים ללוות אותם.

סופה לנדבר: כמה אנשים, מרינה, היום עובדים במשרד הקליטה, רכזים?

סופה לנדבר: 500 רכזים.

סופה לנדבר: אני לא מסתכלת לכיס של אף אחד, אבל השווי של העובדים האלה, זה פי כמה ממה שמקבלות העמותות.

סופה לנדבר: רוב הפעילות בעמותות זה התנדבות, התנדבות נטו, ובגלל זה אני חושבת שאתם צריכים לחזק את העמותות וצריכים לחשוב יחד.

סופה לנדבר: אנחנו היום גם רואים שהסוכנות מקצצת כספים ואז, עם הסוכנות ומשרד הקליטה יחד, אנחנו הורגים והורסים את העמותות וחבל על כך.

סופה לנדבר: זה לא רק קצה עמוד השדרה, זה חוליות, שבלי החוליות האלה, אין קליטת עלייה, בגלל שמי שצריך לטפל, יחד עם משרד הקליטה ועם הסוכנות, זה אותן עמותות שצריכים לחבק אותם, לעשות להם תנאים ולעשות הכול כדי שיקדמו את הנושא יחד עם משרד הקליטה והסוכנות ויחד עם מדינת ישראל.

מיכאל נודלמן: אני רוצה להגיד לחברי הכנסת שאנחנו, אחרי הישיבה, צריכים להניח על שולחן הכנסת מסקנות, ואני מבקש שכל אחד יחשוב איזה מסקנות הוא רוצה שיהיו על שולחן הכנסת.

מרינה סולודקין: תודה ליושב ראש וליוזמת של הדיון, חברת הכנסת סופה לנדבר.

מרינה סולודקין: אני חושבת שהנושא מאוד חשוב.

מרינה סולודקין: בארץ סוף סוף הגיעו למסקנה שתהליך של הקליטה הוא רב דורי, בגלל זה, כל הטענות שאין הרבה עליי ובגלל זה אפשר לצמצם את התקציבים של משרד הקליטה ובמיוחד את תקציבי התמיכות, זו החלטה לא נכונה.

מרינה סולודקין: אני יכולה לתת לכם את הסכומים בפרספקטיבה.

מרינה סולודקין: כשאני יצאתי מהתפקיד של סגנית השרה, בשנת 2000, זה היה 14 מיליון שקלים.

מרינה סולודקין: כשאני יצאתי מהתפקיד ב-2006, זה היה 7 מיליון שקלים, ועכשיו, תהליך כל כך דרסטי, זה 2.5 מיליון שקלים.

מרינה סולודקין: זה בושה וחרפה.

מרינה סולודקין: אי אפשר לעבוד.

מרינה סולודקין: אני לא יודעת איך מר אריה קורת יכול לעבוד, בגלל שחלק מאוד חשוב של קליטת העלייה, האקלים, התוצאות הטובות, זה משרד הקליטה יחד עם העמותות של העולים.

מרינה סולודקין: המסקנה הראשונה, אני חושבת,שאנחנו, כוועדה, צריכים לפנות גם לשר הקליטה, ויותר לשר האוצר החדש כשיהיה, ולהגיד ש-2.5 מיליון שקלים זה ביטול של הפעילות של העמותות בתחום של קליטת העלייה, ואנחנו יודעים עד כמה זה חשוב העמותות של האתיופים והעמותות של הארגנטינאים והעמותות של הרוסים, ואי אפשר לסבול את זה.

מרינה סולודקין: דבר שני, חברת הכנסת סופה, את העלית את הנושא, למה נותנים לאלה, למה לא נותנים לאחרים?

סופה לנדבר: לא, אני לא אומרת למה.

סופה לנדבר: את יודעת כסגנית השר, בשורה העליונה כתוב שמי שיכול לפנות למשרד אחד, לא יכול לפנות למשרד שני.

סופה לנדבר: אז איך יכול להיות פה שיש נושאים שהם לא קשורים לקליטת עלייה?

סופה לנדבר: אני לא אומרת, אפשר להרחיב את זה עד בלי הגבלה, אבל בזמן שיש סכום כל כך נמוך, איך דת קשורה לקליטת עלייה?

סופה לנדבר: או איך דת מחליפה את קליטת העלייה?

סופה לנדבר: זה פשוט לא מקובל.

מרינה סולודקין: אני אגיד לך.

מרינה סולודקין: אני עקבתי אחרי מה שקרה עם הקריטריונים.

מרינה סולודקין: אני מאוד זוכרת את התפקיד הפעיל של המנהלים הכלליים של משרד הקליטה שלפעמים הגיעו לנושא חדש ומיד התחילו לבנות את המערכת של התמיכות החדשה, עם קריטריונים שעודדו עמותות גדולות ולפעמים בכלל לא קשורות לעניין של קליטת עלייה.

מרינה סולודקין: ואת צודקת, שכדי למנוע כפילות, חלק מהעמותות האלה שמקבלות תמיכות גם במשרד החינוך, גם במשרד הרווחה, מופיעים גם במשרד הקליטה, וחבל, אבל אני חושבת שזו לא אשמה של המשרד, זה האשמה של יוזמות לא ברוכות של מנהלים כלליים שחושבים שיכולים להגיע למשרד מקצועי וזה, ומיד להתחיל את ההליך של קריטריונים חדשים.

מרינה סולודקין: יחד עם משרד המשפטים, ששם המטרה היא אחרת לגמרי, לא תואמת, חיסכון, או עוד קריטריונים.

מרינה סולודקין: אני חושבת שביחס למגזר השלישי בתחום של קליטת עלייה, עדיין צריכים לתקן הרבה דברים.

מרינה סולודקין: מה שאני מבקשת מיושב ראש הוועדה זה להעלות את העניין בפנייה לשר של משרד הקליטה ולשר האוצר.

מרינה סולודקין: אם יהיה צורך, אני חושבת שאנחנו אפילו צריכים לפנות לראש הממשלה.

מרינה סולודקין: או לעשות הפגנות, כי 2.5 מיליון שקלים---

מיכאל נודלמן: ראש הממשלה הוא יושב ראש ועדת שרים לקליטה ועלייה.

מרינה סולודקין: כן, אז אני חושבת שזה נכון.

סופה לנדבר: אני מבינה ש-2 אנחנו העברנו.

סופה לנדבר: אם לא היינו מעבירים, אז בכלל.

מרינה סולודקין: חברת הכנסת סופה לנדבר, אני חושבת, שזה עניין של הסכמים קואליציוניים, שמנצלים במשרד האוצר ומנצלים לרעה.

מרינה סולודקין: במקום שבמקום התקציבים, חותמים ומוכרים פעמיים, שלוש פעמים.

מרינה סולודקין: את זוכרת כמה פעמים מכרו לנו תמיכות וזה.

מרינה סולודקין: אני חושבת שעכשיו המצב הפוליטי מאוד מאוד עדין ובעייתי, וצריכים לומר בקול רם מה שחושבים בנושאים האלה, אלה שיכולים.

מיכאל נודלמן: מי עוד רוצה לומר כמה מלים בנושא?

אלי זרחין: אני מהאגודה הישראלית למען ילדים עולים.

אלי זרחין: אדוני היושב ראש, חברי חבר הכנסת נכבדים, חשוב לי דווקא להתחיל בלתת מחמאה למשרד הקליטה.

אלי זרחין: אני חושב, חברת הכנסת מרינה סולודקין, שיש גם יתרון שתמיכות לא טובות, הולכים לשנות אותן.

אלי זרחין: אני לא מכיר משרד אחר שפנה אלינו, לארגונים, ואמר 'תתנו הצעות שלכם איך לשנות אותם' ואני חושב שאנחנו, כארגון שעובדים מול מורלי והמשרד שלו, כמו שאמרת, חברת הכנסת לנדבר, הם שותפים לכל דבר.

אלי זרחין: זאת אומרת, נכון שאריה קורת אשם בכל דבר---

סופה לנדבר: אתה שמת לב שאנחנו לא כועסים, בגלל שכאשר אני מתחילה לכעוס, אריה (קורת) מכיר אותי.

סופה לנדבר: אנחנו מנסים למצוא פתרון.

אלי זרחין: אני רק רוצה להגיד שאנחנו כארגון רואים באריה קורת ובצוות שלו שותפים לכל דבר.

אלי זרחין: הם יושבים איתנו על תוכניות, הם מחפשים איתנו כסף איפה שניתן לחפש.

אלי זרחין: אבל יש בעיה, אין כסף.

אלי זרחין: אני חושב שאנחנו ארגון לא קטן בארץ, שקיבל תשובות שליליות לכל הדבר, כי כאן חסר לו 500 נקודות, כאן חסרות לו 300 נקודות ואם יש כסף שאפשר להביא השנה, יכול להיות שזה עוד לא מאוחר.

אלי זרחין: על סמך אותה ועדה שהיתה להם, אם יש יותר כסף, אז אולי עולה אפשרות גם לאותם ארגונים שקיבלו תשובות שליליות, אולי פתאום יקבלו את הכסף.

אלי זרחין: דרך אגב, גם ב-10,000 שקלים שאנחנו מקבלים לפעמים, אני לא מזלזל.

אלי זרחין: זה גם כסף וכסף טוב.

אלי זרחין: אני חושב שיש כאן בעיה שהקריטריונים של המשרד, חברת הכנסת סולודקין, לפי דעתנו, יכול להיות שצריך לשנות אותם.

מיכאל נודלמן: 2 מיליון בקריטריונים הכי טובים, אני לא חושב שאפשר לחלק---

אלי זרחין: זה נכון, אבל בוא נעזוב שנייה את הכסף.

אלי זרחין: אתה צודק שיש 14 מיליון שקלים.

אלי זרחין: זה לא 2.5 או חצי מיליון, זה שונה לחלוטין.

אלי זרחין: אתמול היתה ישיבה שמר אריה קורת זימן אצלו במשרד עם ארגוני העולים ואני רוצה להציג כמה נקודות שעלו שם.

אלי זרחין: אחת, שחברת הכנסת סופה לנדבר כבר אמרה.

אלי זרחין: הרבה ארגוני עולים הם ארגונים קטנים.

אלי זרחין: נקודות זה מספרים.

אלי זרחין: אם אני עובד ב-5 יישובים אני יכול לעשות 10 הרצאות, 50 הרצאות, אני אקבל 300 נקודות.

אלי זרחין: אם ארגון ויצ"ו, עם 100 גני ילדים ובתי ספר, בכל בית ספר רואה 2 נקודות, יש לו כבר 2,000 נקודות.

אלי זרחין: זאת אומרת, צריך לעשות איזה שהוא מנגנון---

סופה לנדבר: איך ויצ"ו, שהמטרה של ויצ"ו אחרת לגמרי, קשור לקליטת עלייה?

אלי זרחין: חברת הכנסת סופה לנדבר, זה מה שאת אמרת ואני מסכים עם ההצעה של גב' שלומית כנען שארגון שמטרתו קליטת עלייה בתעודת הרישום שלו, יקבל בונוס 25 נקודות.

אלי זרחין: זה מאוד מתחבר לי ואני מסכים עם זה.

אלי זרחין: אבל כשיש יותר ארגונים, אני חושב שצריך לחפש דרך שגם ארגונים לא גדולים כל כך, שעושים פעילות בעיר אחת או בשני יישובים ועושים פעילות טובה, יוכלו לקבל תמיכה.

אלי זרחין: יש ארגונים ש-60,000 שקלים זה בדיוק אפשרות לקיים את הפעילות ולא לקחת 200 או 300 שקלים מהתושבים.

אלי זרחין: אז למשל אנחנו מציעים שקודם כל, הבונוסים האלה שאת אמרת, זה כבר פתרון.

אלי זרחין: גב' שלומית כנען הציעה הצעה שנייה שאנחנו גם מתחברים אליה, שארגון שבו 50% לפחות בהנהלה הם בעצמם עולים, גם יקבל 25% בונוס, וזה ייתן גם אפשרות לאותם ארגונים גדולים שרוצים לעבוד, אולי לשנות את תעודת הרישום שלהם, לשנות מטרות, אם הם רוצים, וגם להביא עולים להנהלה.

אלי זרחין: כלומר, נגיד צוות בארגון, ובארגונים אחרים יושבים עולים בתוך ההנהלה.

אלי זרחין: אין עולים בהנהלת הידידים או בהנהלת ויצ"ו, או בהנהלת נעמ"ת.

אלי זרחין: נקודה שנייה – אם יש מעט כסף, למשל, אדוני היושב ראש, אז יכול להיות שצריך להוריד גם את התקרה.

אלי זרחין: אם התקרה היום 350,000 שקלים מקסימום, אנחנו מציעים להוריד את זה ל-100,000 שקלים.

אלי זרחין: ואז אם יש פחות כסף, יותר ארגונים יקבלו כסף.

אלי זרחין: כי חלק מהעניין הוא שלא נשאר כסף, כי אם כאן 3 ארגונים קיבלו הרבה כסף, אז כמה נשאר?

אלי זרחין: ואז אם אנחנו מורידים את הסף, יש הרבה ארגונים ש-30 או 50 אלף שקלים בשבילם, זה סכומים מאוד מכובדים שיאפשרו להם פעילות מאוד טובה להמשיך.

אלי זרחין: חשוב להגיד, וחברת הכניסה מרינה סולודקין כאן צודקת, כשדיברת על העניין הרב דורי.

אלי זרחין: אני חייב להגיד שמר אריה קורת כל הזמן מעודד אותי לעבוד גם עם הילדים שנולדו בארץ, גם עם הסבים והסבתות, שלא תמיד, פורמלית, נמצאים בקריטריונים של אותו אגף שלכם, אבל כשיש צורך, אנחנו עובדים איתם.

אלי זרחין: זה בדיוק הקטע שאנחנו רוצים לעבוד.

אלי זרחין: יש ארגונים, כמו שאת אמרת, מתנדבים, שנגיד מתמקדים בעבודה עם ילדים קטנים, או בעבודה עם סבים וסבתות.

אלי זרחין: וזה ארגון, נגיד, שעובד רק בנצרת עלית, או רק יושב בלוד.

אלי זרחין: ושוב, הסתכלנו על נקודות עכשיו, המינימום בחלק מהתחומים היה 11-12 אלף נקודות, שכל פעילות זה 6, 2, 10 נקודות.

אלי זרחין: איך ארגון קטן יכול להגיע לנקודות האלה.

אלי זרחין: אז פוסלים את הארגון, ואורלי (נעים) כל הזמן אומרת לי, 'זה לא אנחנו, זה המחשב'.

אלי זרחין: זה היה הוויכוח שלי עם אברהם, הוא ביקש שכל ארגון יקבל כסף.

אלי זרחין: יש ארגון שלא מקבל משאבים בגלל שהוא לא עומד בדרישות, בגלל שהוא לא עושה משהו, אבל הרבה מאוד ארגונים השנה לא קיבלו כסף בגלל שהם חסרים את הנקודות האלה.

אלי זרחין: הם לא שיקרו, פשוט.

אלי זרחין: הם היו יכולים לשקר, לכתוב 10,000 הרצאות, אבל כאילו למי אנחנו משקרים?

אלי זרחין: ואנחנו מבקשים, אדוני היושב ראש, ששני הדברים האלה, כן שינוי קריטריונים.

אלי זרחין: שינוי קריטריונים, שינוי תבחינים, לכיוון שגם ארגונים שהם לא ארגונים גדולים, ארגוני עולים, יוכלו לקבל תמיכה ויהיו חלק.

אלי זרחין: דרך אגב, שוב, דיברתי עם הרכזים שלו, אנחנו עובדים איתם יד ביד, וחלק גדול מהם זה אנשי מקצוע שיושבים איתנו על הפרויקטים ומאוד עוזרים לנו בפעילות.

אלי זרחין: אבל כשאין להם כסף, אז גם הם אומרים 'אין כסף', ואפילו, סתם להגיד אולי לא במקום, לפעמים הרכזים שלו באים איתי לעירייה, לסגנית ראש העיר או למישהו אחר, בשביל להוציא כסף מהעירייה, בגלל שהם מכירים את העירייה ועובדים איתם.

אלי זרחין: אני חושב ששני הדברים האלה, להביא יותר כסף עכשיו, לא רק בשנה הבאה.

אלי זרחין: אולי בשנה הזאת זה מאוחר, אולי אפשר להביא עכשיו עוד שני מיליון שקלים, עוד חמישה מיליון שקלים, ולפי אותם תבחינים.

מיכאל נודלמן: אתה יודע שהם צריכים לקצץ תקציב שלהם?

מיכאל נודלמן: על סדר היום עומד מיליארד, קיצוץ.

מיכאל נודלמן: זה מדיניות, זה לא קריטריונים.

מיכאל נודלמן: מדיניות.

אלי זרחין: אז אולי הוועדה הזאת יכולה להגיד שהמדיניות היא לא נכונה, כמו שחברת הכנסת מרינה סולודקין, אמרה ' מה זה אין מספיק עולים?'.

אלי זרחין: מחר יש לך ישיבה כאן בוועדה על נער יוצא אתיופיה, יליד הארץ, שנרצח ברחובות, ברחוב, כי אין לו מה לעשות אחרי צהריים, כי העיר לא עושה כלום לילדים עולים.

אלי זרחין: כי אין לאן לצאת אחר הצהריים לא ביום שישי ולא בערב.

אלי זרחין: לעולים אין לאן לצאת ברחובות.

אלי זרחין: הם לא עולים, כי הם נולדו בארץ, אז מה, לא עובדים איתם?

אלי זרחין: חלק מהם לא דוברי עברית בכלל.

אלי זרחין: שוב, יש הרבה ארגונים שעושים עבודה מאוד טובה.

אלי זרחין: הערה קטנה, אנחנו יושבים עכשיו מול חלק מהארגונים בוועדת מגן שר הקליטה להתנדבות.

אלי זרחין: אתה רואה אנשים ששוב, יש הרבה אנשים שבהתנדבות באים בכל יום, הרבה עולים ממדינות שונות והרבה עולים גם מרוסיה ומאתיופיה, שעובדים שם, וחשוב שהארגונים שלהם יקבלו איזה שהיא תמיכה, כחלק משותפות.

אלי זרחין: עכשיו אני לא יודע אם מר אריה קורת מסוגל להביא את המיליונים מהמשרד שלו.

אלי זרחין: אם כן, אני מבקש, אריה, תביא מיליונים.

מיכאל נודלמן: הוא פחות מכולם אשם במצב.

אלי זרחין: לא, אבל זה בגלל שאני חושב, כמו שכמו שחברת הכנסת סולודקין אמרה, אם הוא רוצה לעשות עבודה מקצועית.

אלי זרחין: אני סתם אגיד לך עוד נקודה קטנה.

אלי זרחין: הצענו אתמול לאריה קורת לחשוב על שחלק מהנושאים להוציא מתמיכות.

אלי זרחין: כי יכול להיות שהנושא הזה לא יהיה בתמיכות, אבל יהיה כפרויקט, אז אולי בהסכמים קואליציוניים, או משהו אחר, הרבה יותר קל---

סופה לנדבר: לא, עכשיו לעשות הסכמים קואליציוניים?

סופה לנדבר: אם אני רוצה מספר חברים שמשלמים דמי חבר, זה אחד מקריטריונים.

סופה לנדבר: קריטריון שני, גם חשוב מאוד, שיש כאן, זה מספר עולים חדשים, וגם המטרות של ארגון.

סופה לנדבר: זה אחד מהקריטריונים.

סופה לנדבר: על זה צריכים להתבסס בזמן שמחלקים את הכסף.

מיכאל נודלמן: חוץ מקריטריונים כאלה, יש קריטריונים שהסוכנות קובעת.

מיכאל נודלמן: הסוכנות גם קובעת קריטריונים כדי לשלם.

סופה לנדבר: אצל הסוכנות יש ארגון גג וארגון אחד בכל רחוב.

סופה לנדבר: יש להם קריטריונים נוקשים מאוד, אבל אני מדברת עכשיו על ועדת תמיכות.

סופה לנדבר: הרי ארגון קטן, שאם הוא מפוזר, כל סניף יכול לפנות למשרד הקליטה.

סופה לנדבר: זה לא הגיוני.

סופה לנדבר: הרי נניח עמותה שיש לה 50 סניפים, אם כל סניף יפנה, אז זה גם רעיון.

סופה לנדבר: כל סניף, נעשה לו ועדת תמיכות של משרד הקליטה.

סופה לנדבר: משהו פה לא מסתדר לי, לא יכול להיות ש-60% של עמותות שקיבלו מוועדת תמיכות בכלל לא, לדעתי, לא קשורות לקליטת עלייה.

מרינה סולודקין: אבל את מסכימה, חברת הכנסת סופה לנדבר, שקודם כל אנחנו צריכים להחזיר את כל המיליונים.

סופה לנדבר: נכון, זה נושא שאנחנו נטפל בו.

אברהם שרנופולסקי: אני מייצג פה כמה עמותות, רשת בתי טכנולוגיה, אגודה ישראלית למדענים עולים, איגוד המהנדסים, עמותת חזית הכבוד וגם שילוב.

אברהם שרנופולסקי: יש מה להוסיף לדבריו של מר אלי זרחין, ולדעתנו השנה מ-80 עד 100 ארגונים מתנדבים, המתעסקים בעולים, לא קיבלו אפילו גרוש.

אברהם שרנופולסקי: בהשוואה עם עמותות שמופיעות פה ברשימה, העמותות האלה בתעודות רשם העמותות, כמטרה עיקרית מופיע 'עזרה לעולים' ויש לי ספק שרוב העמותות האלה, שבתעודות שלהן מופיע גם דבר כזה.

אברהם שרנופולסקי: בתי כנסת, ישיבות, וכל העמותות הדתיות, יש להן מטרות אחרות.

אברהם שרנופולסקי: לא מטרות שמיועדות לעזרה לעולים.

אברהם שרנופולסקי: זה דבר ראשון.

אברהם שרנופולסקי: דבר שני, כבר מר אלי זרחין אמר, וגם אמרתי את זה אתמול בישיבה אצל מר אריה קורת, מערכת הנקודות היא לא נכונה ולא צודקת והבאתי כמה דוגמאות.

אברהם שרנופולסקי: למשל, איך אפשר להכין ולערוך סמינר עם סכום שלפי הנקודות האלה הוא פחות מאלף שקלים.

אברהם שרנופולסקי: 800 שקלים לסמינר.

אברהם שרנופולסקי: איך בכלל אפשר לעשות דברים כאלה?

אברהם שרנופולסקי: זה גם שייך לפעילויות שונות.

אברהם שרנופולסקי: זאת אומרת, מערכת הנקודות צריכה להתבטל ולהחליט על קריטריונים אחרים.

מרינה סולודקין: הקריטריונים זה גם משרד הקליטה וגם משרד המשפטים.

מרינה סולודקין: אתה יודע שלבטל אז צריכים לדבר עם אחרים, אם הם נותנים לבטל, בגלל שהכסף של המדינה, יש לו קריטריונים.

מרינה סולודקין: או לשנות קריטריונים בצורה יותר מתאימה לפעילות של עמותות משרד הקליטה, אבל סתם להגיד לבטל זה בלתי אפשרי.

אברהם שרנופולסקי: יש לקחת בחשבון שבמערכת הנקודות משתמשים אך ורק באגף לקליטה בקהילה.

אברהם שרנופולסקי: באגפים האחרים לא משתמשים במערכת הנקודות האלה.

אברהם שרנופולסקי: זה ההבדל בין האגף לקליטה בקהילה ואגפים אחרים.

אברהם שרנופולסקי: דבר אחרון שהייתי רוצה להדגיש.

אברהם שרנופולסקי: כמובן שבלי שדולה, פה בכנסת, בלתי אפשרי להגדיל את התקציב של המשרד לקליטת עלייה בכלל, והתקציב של אגף קליטה בקהילה בפרט.

אברהם שרנופולסקי: זאת אומרת, אנחנו פונים אל חברי הכנסת ואל ועדת קליטת עלייה לעזור לכל הארגונים הציבוריים לקבל תמיכות ראויות.

אברהם שרנופולסקי: תודה.

אריה קורת: בוקר טוב לכולם.

אריה קורת: אני מודה לכם על היוזמה לקיים את הדיון הזה כי אני רוצה, באמצעותכם, ללכת צעד אחד קדימה ואני אומר, זו שעת חשבון הנפש, גם של המשרד לקליטת עלייה, אבל גם של הארגונים ובייחוד ארגוני העולים.

אריה קורת: התקיים אתמול כבר דיון בהנהלת המשרד ויהיו דיונים נוספים שהמגמה שלהם היא קודם כל להגדיל משמעותית את תקציב התמיכות.

אריה קורת: צדק היושב ראש, המבחנים חשובים, אבל קודם כל זה התקציב.

אריה קורת: כי על אותם תבחינים, לפני שלוש שנים כשחילקנו 8 מיליון שקלים, התקבל ולא היתה דרישה לשינוי התבחינים.

אריה קורת: שינוי התבחינים הוא הרבה יותר מורכב, אם כי אנחנו כן רוצים ללכת לניסיון לשנות את התבחינים כדי לחזק יותר את ארגוני העולים.

אריה קורת: אבל כפי שגם ציינה פה חברת הכנסת סולודקין, צריך אישור של משרד המשפטים.

אריה קורת: התהליך הוא תהליך יותר מורכב, אבל אנחנו מודעים לכך שחשוב לחזק שוב, באמצעות התבחינים, את נושא הסיוע לארגוני העולים.

אריה קורת: אבל אני חוזר שוב, קודם כל וראשית כל זה הנושא התקציבי.

אריה קורת: ואני מסכים איתכם, גם אם אני פה בכובע של עובד משרד הקליטה, חצי מיליון שקלים לתחום הזה, זה סכום שלא נותן מענה ליעדים של המשרד שקובעים מפורשות שהסיוע לארגוני העולים הוא חשוב ביותר.

אריה קורת: ואת זה אני לוקח על עצמי וכמובן אני סומך ובוטח בכם שגם אתם תפעלו באפיקים שלכם, לשנות את מסגרת התקציב.

אריה קורת: אבל אני פונה אליכם כעת גם לעשות חשבון נפש לגבי ארגוני העולים.

אריה קורת: כי יש בעיה, רבותיי.

אריה קורת: יש היום עשרות ארגוני עולים שלא לכולם יש הצדקה, לא כלכלית ולא חברתית ולא אזרחית.

אריה קורת: צריך היום ללכת על ההתמקצעות הארגונים.

אריה קורת: אני רואה במה הארגונים עוסקים.

אריה קורת: אני אומר, בגדול, חברת הכנסת סופה, אני לא מתכוון לארגון שלך, אבל עשרות ארגונים קטנים שכולם עוסקים באותם דברים.

אריה קורת: שוב מסיבות ושוב הרצאות ושוב סיורים, עם כל החשיבות של הנושאים האלה.

אריה קורת: חייבים ללכת ולהתמקצע בתחומים מוגדרים.

אריה קורת: יהיה לנו אז הרבה יותר קל לסייע לארגונים.

אריה קורת: גם מבחינה כלכלית, אנחנו הולכים היום לתקופה שכפי שגם ציינו כאן, לקיצוץ, ולקיצוץ נוסף.

אריה קורת: אני אומר אולי משהו שאסור לי להגיד אותו, אבל עמותה שחיה רק מכספי התמיכה של משרד הקליטה, אין לה זכות קיום.

אריה קורת: אין לה זכות קיום.

אריה קורת: זה אני אומר לכם.

אריה קורת: זאת אומרת, יכול להיות שאנחנו כמשרד אולי צריכים להוביל את זה, אבל יש לנו בעיה בלהוביל מהלך כזה, של יתר התמקצעות והתנהלות אחרת.

אריה קורת: אני יכול לתת לכם דוגמאות, רבותיי, איך אנחנו כמשרד רצנו, רצנו אחרי עמותות שיגישו בזמן אמת את המסמכים שלהם ואת דוח רואה החשבון שלהם.

אריה קורת: ויש לנו פה, לקחתי 4 דוגמאות של עמותות, ארבעה חודשים רצנו אחריהם, עמותות גדולות, עמותות עולים; שכחתם טופס ועוד פעם טופס ועוד פעם טופס ועוד פעם טופס, והכול בהתכתבות והכול בשיחות טלפון והכול מתועד.

אריה קורת: אז אני אומר, השאלה היא, האם עמותות כאלה יש להן בכלל זכות קיום, כשהן לא מסוגלות להתנהל נכון, כי לא חלו שינויים בתבחינים, וכל עמותה יודעת בדיוק מה עליה להגיש ולא יכול להיות שאין לה מאזן ולא יכול להיות שאין לה תקציב ולא יכול להיות שאין לה הצעה תקציבית.

אריה קורת: גם בתחומים עצמם.

אריה קורת: אני פעם צחקתי, ואתמול גם כן סיפרתי את הבדיחה הזאת, שזה כבר בדיחה שלי, שאני רוצה פעם לספור כמה סופגניות העולה אוכל בחנוכה.

אריה קורת: כי כולם מבקשים לחנוכה סופגניות.

אריה קורת: אבל יש גם דברים נוספים.

אריה קורת: זו רק דוגמה.

אריה קורת: זה רק אילוסטרציה.

אריה קורת: זאת אומרת, צריך יותר להתמקד על נושאים מקצועיים, שהיום רק ארגון העולים יכול לתת.

ליה שמטוב: אבל כשמגישים את הפרויקט למשרד הקליטה יש איזה שהם קריטריונים.

ליה שמטוב: לא יכול להיות שאתם מבקשים איזה שהוא פרויקט, לא יודעת מה, ובכסף הזה עושים מסיבות.

אריה קורת: לא, אז יש את הנושא של אירועי חג.

אריה קורת: זה חשוב, שלא תבינו שזה לא חשוב.

אריה קורת: אבל יש תחומים כמו העצמת השפה.

אריה קורת: תראי כמה ארגונים פנו למשרד לקבל תמיכה בנושא העצמת השפה.

אריה קורת: מעטים, מעטים מאוד.

אריה קורת: בנושא של התנדבות.

אריה קורת: רבותיי, בנושא של התנדבות - 11 עמותות פנו לבקש סיוע בתחום ההתנדבות.

אריה קורת: רק 11, מתוך אותם מאות ארגוני עולים?

אריה קורת: נושא ההתנדבות היום זה אחד הנושאים החשובים ביותר.

אריה קורת: אני חושב שבארגוני העולים (אני, שוב, לא מתכוון לארגון שלך, אני מסתכל עלייך בטעות.

אריה קורת: אני לא צריך להסתכל עלייך), אין היום התנדבות מקרב העולים באמצעות הארגונים.

אריה קורת: אין.

אריה קורת: אני לא רואה התארגנות של הגמלאים העולים, לא של הנשים העולות.

אריה קורת: יש טענות על ויצ"ו, נעמ"ת.

אריה קורת: סליחה, למה עד היום לא קם אף ארגון עולים למען נשים?

סופה לנדבר: אריה, אל תיתן לנו רעיונות, אנחנו עכשיו נברר איתך על ההחלטות האלה, גם לפי הנושאים.

מרינה סולודקין: יש עמותה חדשה בראשון, אמהות חד הוריות, עם זוהר גורנשטיין בראש ויש תהליך.

מרינה סולודקין: העמותות שהיו, מתו, ויש הקמת עמותות חדשות שעדיין לא פנו.

מרינה סולודקין: בטח שאני אסביר שמקום הזה, לעולות חדשות חד הוריות זה לעמותה הזו, כרגע הם פונים לאוונגליסטים.

אריה קורת: בסדר, אני אומר, ואני אומר את זה דווקא לשניכם, שאתם מובילים עמותות חשובות וגדולות.

אריה קורת: קחו את זה על עצמכם.

סופה לנדבר: מר אריה קורת, אתה יודע, אתה יודע שאני ממש לא רוצה לכעוס ולא יהיה מגיע לך שאני אכעס.

סופה לנדבר: אני גם אסירת תודה לפעילות למען הלותרנים שמשרד הקליטה לקח חלק מכובד מאוד ועם קשיים רבים העברנו את האירוע, ואנחנו גם כתבנו את התודה.

סופה לנדבר: אבל אני רוצה להגיד, תשמע, תסתכל, יכול להיות שאתם צריכים לקחת בחשבון שאנחנו חיים במדינה מאוד מאוד דינאמית.

סופה לנדבר: מה לעשות שכאשר אתם מוציאים את הקריטריונים, אתם לא לוקחים בחשבון שיש מלחמה באמצע ושאנחנו צריכים לקבל את הילדים והמבוגרים מהצפון, ושאנחנו צריכים לקלוט אותם, ושיש נפגעי טרור שאנחנו מטפלים בהם ויש כאלה שנפגעו במלחמה הקודמת ואנחנו היום צריכים לתת להם סיוע, ומה אפשר לעשות שאנשים מאוד עניים (ואני לא רוצה לרכז עכשיו את תשומת הלב לעמותה שאני מנהלת, זה עכשיו לא קשור לסיפור).

סופה לנדבר: אני אומרת שאנחנו חיים במדינה מאוד מאוד לא פשוטה ומה אפשר לעשות שלעתים קרובות, בקריטריונים של משרד הקליטה וגם בסוכנות ובקריטריונים של משרדים אחרים, אין סעיפים שאיתם צריכים לדפוק בדלת, להיכנס עם חבילה של מזון, לתת תלושים לאוכל.

סופה לנדבר: מה אפשר לעשות?

סופה לנדבר: אנשים חיים במדינת ישראל וגם עוזבים את מדינת ישראל ואנחנו, אלו שעוסקים בקליטת עלייה, יודעים כמה היתה ירידה ממדינת ישראל וזה כואב לנו.

סופה לנדבר: אז צריכים להיות גם קריטריונים גמישים, קריטריונים שמתאימים.

סופה לנדבר: אנחנו לא צריכים לספור את הנקודות, אנחנו צריכים לספור את הפעילות של העמותה.

סופה לנדבר: אתה אומר 'מקצועיים' – אני חושבת שאתם מקצועיים אבל גם העמותות האלה הן סוּפר מקצועיות, בגלל שמי שלוקח את העולה החדש, ראשון, יד ביד, והולך איתו ואומר 'אני עברתי, אתה תעבור, למרות הקשיים, למרות שאתה תשלח את הילדים להיות חיילים ולתת הגנה למדינת ישראל'.

סופה לנדבר: אנחנו חיים במדינה, שאני נגד ביורוקרטיה, אני אומרת שהביורוקרטיה הזאת הורגת עמותות.

סופה לנדבר: תסתכל, גם בסוכנות היתה נטייה להקשות, להקשות על קריטריונים, לקצץ, לקצץ את התקציבים, ואחר כך הם החליטו שנשארו להם כל כך הרבה כספים שהם צריכים דחוף לחלק, והתחילו לחפש לאן לחלק ולא היה.

סופה לנדבר: אבל גם כאן צריך להיות איזה שהוא שביל, איזה שהיא דרך משותפת.

סופה לנדבר: גם צריכים לחפש איפה הם הצליחו, איפה אתם הצלחתם, ואני בכלל מתנגדת שבתוך ועדת התמיכות של משרד הקליטה יהיו דברים שלא קשורים לקליטת עלייה.

סופה לנדבר: זה לא יכול להיות.

סופה לנדבר: זה לא יכול להימשך.

סופה לנדבר: אני מסכימה איתך, כסף אין, קריטריונים קשים, צריכים להיות מקצועיים.

סופה לנדבר: אני חושבת שהארגונים האלה מאוד מאוד מאוד מאוד מקצועיים, והם לוקחים את הנושאים, ומה אפשר לעשות עכשיו?

סופה לנדבר: ילדים יורדים לרחוב, אתה יודע, סמים והכול.

סופה לנדבר: כל שנה יש לנו בעיות חדשות שצריכים להילחם נגדן.

אריה קורת: תראי, חברת הכנסת סופה, אנחנו לא מדברים על הפדרציה, ואולי זאת הזדמנות לבוא ולציין לשבח את הפעילות שלכם ואת ההתנהלות שלכם.

אריה קורת: אתם הראשונים ששולחים דוחות ביצוע, והמאזנים.

אריה קורת: ובאמת זאת הזדמנות להודות לכם על העבודה שלכם.

אריה קורת: אבל זה בדיוק המודל אליו אני שואף להגיע.

אריה קורת: ואני מוכן לתת לך דוגמאות.

אריה קורת: פשוט לא נוח לי, כי לא נמצאים פה הארגונים האלה.

אריה קורת: ארגונים שאני אומר שבתנאים הנוכחיים ובהתנהלות שלהם, אני לא בטוח, כי זה לא מענייני, אבל אני לא בטוח שיש להם זכות קיום.

אריה קורת: ובתקופה כזאת, צריך לרכז מאמצים.

אריה קורת: לגבי הארגונים שהם לא ארגוני עולים.

אריה קורת: בקליטה יש שתי גישות.

אריה קורת: אחת, היא לתת לעולים לקלוט את עצמם.

אריה קורת: אבל יש גם את הגישה שאומרת שהציבור הוותיק צריך לסייע בקליטת העלייה.

אריה קורת: וכל אותם עשרות ארגונים, רבותיי, מייצגים את הציבור הוותיק של האזרחים, שכן רוצה לעסוק בקליטת עלייה.

אריה קורת: אני חושב שיש לנו עניין, וגם לכם, כן לעודד וכן לתמוך באותם עשרות ארגונים שהם לאו דווקא ארגוני עולים, אבל יש להם בהחלט את היכולת להיות הקשר והגשר בין החברה הישראלית לבין העולים.

אריה קורת: אני לא יכול היום לבוא לארגון כמו 'ידידים' או כמו 'ידיד' או כמו ויצ"ו, או אמונה בשעתו, שלצערי הם כבר לא פעילים כמו שפעם היו, אני לא יכול לבוא ולומר להם 'אין לכם זכות קיום, אין לכם מה לעושת בתחום קליטת העלייה'.

אריה קורת: להיפך.

אריה קורת: ציינת פה ארגונים דתיים או אחרים, רבותיי, הארגונים האלה עוסקים בקליטת עלייה.

אריה קורת: הנושאים האלה נבחנים.

אריה קורת: את בעצמך יודעת איך לא פעם אנחנו מסוגלים להוציא את הנשמה, עד שאנחנו בודקים את דוחות הביצוע, ואכן מוכח לנו שדוחות הביצוע---

סופה לנדבר: אתם מקצועיים.

אריה קורת: יפה.

אריה קורת: אז תאמיני לי שכל שקל שיוצא, גם מארגונים שהם לא ארגוני עולים...

סופה לנדבר: אבל, אריה---

אריה קורת: אני אבל מסכים איתך ואנחנו רוצים ללכת בכיוון הזה שצריך כן לחזק יותר את ארגוני העולים, לתת להם ניקוד נוסף.

אריה קורת: חייבים לחזק אותם, כי ללא ספק שאין קליטה יותר טובה מאשר קליטה שצומחת מעצמה.

אריה קורת: אבל זה לא צריך להיות על חשבון ארגונים אחרים, שגם הם עוסקים בפעילות לא מתוך---

מרינה סולודקין: אני אגיד לך.

מרינה סולודקין: מה שחברת הכנסת סופה לנדבר, ואני תומכת בה, שאנחנו, כחברות כנסת שפעילות הרבה שנים בכנסת, שוויצ"ו, חב"ד ואחרים - לא מרגישים אותם בשטח.

מרינה סולודקין: וכשאנחנו לא מרגישים אותם---

מיכאל נודלמן: יש עליות אחרות לא רק מרוסיה.

מיכאל נודלמן: אני הייתי במודיעין עלית, שם אגודה עסוקה עם עלייה, אבל לא מרוסיה.

מיכאל נודלמן: היא עסוקה עם עלייה של דתיים כמו אגודה, וזה גם עלייה.

ליה שמטוב: מה עושה ויצ"ו עם עולים חדשים?

מרינה סולודקין: אולי הם מתעסקים, אבל יש מספרים.

מרינה סולודקין: יש גלי עליות גדולות ואנחנו מרגישים שדווקא בגל העלייה הגדול, הארגונים האלה כמעט לא מתעסקים, ויש עליות קטנות שמעודדים, ואחריה אנחנו יודעים, יחד איתך, מר אריה קורת, שאחרי שלוש שנים, אלה שמעודדים חוזרים לצרפת.

אריה קורת: כן, קודם כל, אני מציע לכם פעם לזמן את הארגונים האלה ושידווחו בפני הוועדה על פעילותם.

מרינה סולודקין: זה רעיון טוב.

אריה קורת: אני חושב שבהחלט גם חשוב.

מיכאל נודלמן: הם מקבלים כסף ממשרד הקליטה, הם צריכים לדווח למשרד.

אריה קורת: הם גם מקבלים כסף, אבל, רבותיי, קודם כל הם עושים.

אריה קורת: אני אומר---

מיכאל נודלמן: אנחנו, יש ארגונים שאנחנו אפילו לא יודעים, מה אנחנו יכולים ל---

אריה קורת: אפשר לחשוב פעם על יום עיון לכל הארגונים, יחד איתכם ואז הם יציגו ואולי גם נקיים בכלל דיון משותף.

מיכאל נודלמן: בסדר, זה יותר טוב.

מרינה סולודקין: מה זה "ידיד" אנחנו יודעים.

מרינה סולודקין: "ידיד" עובד יום ולילה עם הציבור שלנו.

אריה קורת: אני לא רוצה עכשיו להיות זה שמייצג את "ידיד", כן?

ליה שמטוב: אבל כשאתה אומר חב"ד.

אריה קורת: בנצרת עלית, את רוצה להגיד לי שחב"ד בנצרת עלית לא עושים כלום?

ליה שמטוב: אני אגיד לך.

ליה שמטוב: חב"ד בנצרת עלית לפני כמה שנים הם עבדו יפה מאוד ויש לי הערכה גדולה אליהם.

ליה שמטוב: היום יש כיתה שמלמדים עברית לעולים חדשים.

ליה שמטוב: המורה עובדת בהתנדבות, המשתתפים הם מגיעים, זה כבר לא זה, הכיתה לא קיימת, אבל הכול בהתנדבות, אז איך זה בהתנדבות?

אריה קורת: עכשיו תראו, לגבי הרישום ותעודת של רשם העמותות.

אריה קורת: זאת אשליה.

אריה קורת: אני לא רוצה להשלות אתכם, כיום כל עמותה יכולה לגשת לרשם העמותות ולשנות את קהל היעד הטיפולי שלה.

אריה קורת: אז לכן זה לא המענה, כי זה נושא טכני, ביורוקרטי, שהיום כל עמותה תוכל לבוא ולעשות שינוי בתעודה, אם תרצה.

אריה קורת: המטרות הן גמישות וניתנות לשינוי.

אריה קורת: לסיום אני אומר, המשרד, כמשרד, היום רוצה לבחון מחדש, מתוך מגמה לבוא לקראת ארגוני העולים, הן באפיק התקציבי והן באפיק של התבחינים, שייתן ביטוי חזק יותר לפעילותם של ארגוני העולים.

אריה קורת: יחד עם זה, אני קורא לארגוני העולים לעשות חשיבה נוספת לגבי ההתנהלות של כל הארגונים.

אלי זרחין: שתי דברים קצרים.

אלי זרחין: קודם כל אני רוצה להזכיר, מפני שחשוב להזכיר לחברת הכנסת סופה לנדבר, שאריה קורת פתח בפנינו ערוצים שלא שמענו עליהם לפני.

אלי זרחין: רוב הכסף שאנחנו מקבלים היום ממשרד הקליטה זה לא תמיכות בכלל, הם ועדת הרכישות, הם עיזבונות, הם ערוצים אחרים שאריה כאילו---

סופה לנדבר: מה זה ועדת רכישות?

אלי זרחין: ועדת רכישות, כשאנחנו מציעים פרויקט בנושאים שהם לא בתמיכות, ויש ועדת רכישות.

אריה קורת: לא, יש את האפיק הזה שאנחנו כבר התחלנו בו והתנסינו בו לגבי העמותה, בתנאי שהוא לא מופיע בתבחינים.

אריה קורת: הנושאים שנמצאים בתבחינים של הסיוע לתמיכות, לא ניתן בגינם לרכוש שירותים, אבל אם יש פרויקט שהוא לא מופיע, בהחלט יכולים באמצעות, אפיק של 50-50, זאת אומרת של Matching 50% של הארגון, ו-Matching של המשרד, יכולים לבחון את האפשרות ואנחנו עשינו איזה שהוא פיילוט עם האגודה ובהחלט זה ניתן.

אלי זרחין: כן.

אלי זרחין: הדבר השני: אני לא מבין, אדוני היושב ראש, למה כל הזמן כשאנחנו מדברים על תמיכות, תמיד יושב פה מר אריה קורת.

אלי זרחין: למה כשאני עובד בבתי הספר, אני לא יכול, אפילו, פורמלית, לבקש תמיכה ממשרד החינוך.

אלי זרחין: למה אם מהנדסים עובדים בשטח, הם אפילו לא יכולים לבקש תמיכה ממשרד התעשייה, המסחר והתעסוקה.

דנה גורדון: אתה אומר שניסית ולא הצלחת?

אלי זרחין: כן.

אלי זרחין: אני אגיד לך מה הסביר לנו משרד החינוך.

אלי זרחין: הם אמרו לנו שהיה הסכם שעשו לפני אין ספור שנים שארגוני העולים, אסור להם לפנות בנושא קליטה לשום משרד, חוץ ממשרד הקליטה.

אלי זרחין: הם אמרו שעבר אפילו כל המשרדים העבירו כסף למשרד הקליטה לתמיכות האלה.

אלי זרחין: היום, הם לא מעבירים להם כסף, אז אין כסף, ואני מלמד בבית ספר, למה משרד החינוך לא יכול להשקיע בזה כסף?

אלי זרחין: הם אומרים, משרד הקליטה.

אלי זרחין: למה הכול משרד הקליטה?

אלי זרחין: למה משרדים אחרים לא אמורים לטפל בקליטת עלייה?

אלי זרחין: אתמול אישרנו עמותה של תרבות.

אלי זרחין: למה מר אריה קורת צריך לממן אופרה?

אלי זרחין: עם כל הכבוד, תודה רבה, אבל למה משרד התרבות לא מוכן להשקיע שקל בזה?

מיכאל נודלמן: בעניין הזה אתה צודק, אבל אני חושב שעושים את זה כדי שלא יהיה כפל תמיכות.

מיכאל נודלמן: שאתה פונה למשרד החינוך ואתה פונה למשרד הקליטה, שם ושם, אתה יכול לקבל.

אלי זרחין: להם יש יותר כסף, אדוני.

אלי זרחין: אני יכול לפנות למשרד הקליטה בנושא שהוא של קליטה ובפרויקט אחר, שהוא חינוך, אני רוצה לפנות למשרד החינוך.

דנה גורדון: סליחה שאני קוטעת, תחום החינוך שאתה רוצה בו עזרה, זה עזרה לתלמידים עולים.

דנה גורדון: השאלה היא אם לתלמידים עולים לא נותן לך משרד הקליטה.

אלי זרחין: כן, אבל התמיכות שלהם הם 5 מיליארד שקלים.

אלי זרחין: מיליארד, לא מיליון.

אריה קורת: עד לפני כמה שנים היינו מקבלים ממשרד החינוך תקציב מיוחד לחזק את העולים בחינוך בלתי פורמלי.

אריה קורת: זה כבר שלוש שנים שהפסקנו לקבל את ההקצבה הזו.

מיכאל נודלמן: רק משרד החינוך?

אריה קורת: רק משרד החינוך היה מעביר.

אלי זרחין: לא, וכל המשרדים האחרים גם.

אלי זרחין: הכנה לצבא הגנה לישראל, למה הוא משלם על הכנה לצה"ל, למה משרד הביטחון לא מוכן להיות שותף לזה?

דנה גורדון: פעם בעבר הוא היה שותף?

אלי זרחין: כן.

סופה לנדבר: או לבטל את הסעיף שאפשר לפנות רק למשרד אחד.

אלי זרחין: לפרויקטים שונים, זה לא פרויקטים של תמיכות.

אלי זרחין: פרויקט הכנה לצבא, שאנחנו הולכים למשרד הביטחון.

אלי זרחין: לפרויקט אחר, נפנה לכאן.

דנה גורדון: ויצאה פנייה כזאת למשרדים אחרים?

אריה קורת: למשרד החינוך בשעתו, לפי מה שראיתי.

מיכאל נודלמן: אני לא רוצה שאתם תיכנסו יותר עמוק בקריטריונים.

מיכאל נודלמן: אנחנו ועדת קליטה, עלייה.

מיכאל נודלמן: אני רואה את הבעיה הכי גדולה שמ-16 מיליון ירדו ל-2 מיליון.

מיכאל נודלמן: זו הבעיה הכי גדולה שלנו.

מיכאל נודלמן: קריטריונים גם, אבל קריטריונים זה לא שייך אלינו, זה משרד הקליטה ומשרד המשפטים.

מיכאל נודלמן: אנחנו יכולים רק להמליץ לשנות, אבל הבעיה הכי גדולה שאין מדיניות לגבי ארגונים וולונטריים.

מיכאל נודלמן: אני בטוח, אני קראתי את זה, אני למדתי את זה שבכל מדינה דמוקרטית צריכים להיות ארגונים וולונטריים, כי המשרדים לא יכולים לעשות את כל העבודה ובגלל זה, מר אלי זרחין, נכנסים לפינות שאין שם אף אחד ושפה, אותה שפה, ושירותים, שהמשרד לא יכול להגיע לשירותים כאלה, אין לו כוח.

מיכאל נודלמן: בגלל זה יש חשיבות לארגונים וולונטריים.

מיכאל נודלמן: וגם יש דבר הפוך – בן אדם שמתנדב, הוא גם עולה חדש, הוא עובד, הוא מרגיש יותר טוב שהוא עוזר לאחרים, זאת אומרת שהוא אזרח אמיתי, אזרח 100% והוא, כמו שחברת הכנסת סופה אמרה, אומר לאחרים 'אני הגעתי להישגים גדולים, אתם גם יכולים'.

מיכאל נודלמן: בלי זה אי אפשר לבנות חברה מעולים במדינה כמו שלנו.

מיכאל נודלמן: אבל מה אנחנו רואים?

מיכאל נודלמן: רואים כל שנה שיש קיצוצים, קיצוצים.

מיכאל נודלמן: היו שנים שעשינו הפגנות וקיבלנו כסף.

מיכאל נודלמן: לא כמו קודם, אבל אני זוכר שהיו 6 מיליון, אנחנו עשינו הפגנות והגענו ל-12 מיליון.

מיכאל נודלמן: 12 מיליון, אתם רוצים להשוות ל-2 מיליון?

מיכאל נודלמן: אתם פה יכולים לדבר 100 שנים על קריטריונים, על כל הדברים, זה לא זז.

מיכאל נודלמן: יקבלו כמה ארגונים גרושים.

מיכאל נודלמן: בגלל זה אני חושב שהמסקנות צריכות להיות שוועדת הקליטה רואה במדיניות לגבי ארגונים וולונטריים ואנחנו חושבים שמשרד הקליטה צריך היה להילחם יותר על דברים כאלה.

מיכאל נודלמן: אפילו לא פניתם לוועדה הזו כדי שאנחנו נעשה איזה ישיבה לקראת ההצבעות על תקציב.

מיכאל נודלמן: טוב ש-2 מיליון קיבלו בהסכמים קואליציוניים, אבל זה למדע, חברים.

מיכאל נודלמן: לקבל כסף בהסכמים קואליציוניים, אנחנו יודעים שאחר כך לא מקבלים את הכסף הזה.

מיכאל נודלמן: זה צריך להיות במדיניות של ממשלה, במדיניות של משרד הקליטה והכסף הזה צריך להיות בתקציב.

מיכאל נודלמן: יש תקציב תמיכות, שם צריך להיות 12 מיליון.

מיכאל נודלמן: בלי אם איזה מפלגה יכולה לקבל 2 מיליון, אני חושב שזה בזבוז כסף.

מיכאל נודלמן: יותר טוב שהיה כתוב 14 מיליון שם.

מיכאל נודלמן: זו מסקנה ראשונה.

מיכאל נודלמן: מסקנה שנייה, אני חושב ופה דיברו על זה שהקריטריונים.

מיכאל נודלמן: ..

מיכאל נודלמן: אני הייתי גם יושב ראש ארגון גדול, 'פורום ציוני'.

מיכאל נודלמן: קשה לי להגיד, זה קריטריונים מאוד פורמליים, לא גמישים.

מיכאל נודלמן: אתה צריך לכתוב תוכנית שבמציאות אתה לא עושה, כדי לקבל כסף, כדי לעשות עבודה.

מיכאל נודלמן: אתה משקר את עצמך, אתה משקר גם לארגון.

מיכאל נודלמן: הכספים האלה לא הולכים לאיזה מקום, הם הולכים לדבר טוב, אבל בגלל שזה כל כך פורמלי, אתה לא יכול לכתוב מה באמת אתה רוצה לעשות ואיפה הארגון חושב.

סופה לנדבר: יש משרדים, צריכים להדליק אור, צריכים טלוויזיה וריהוט---

מיכאל נודלמן: אני זוכר כמה פעמים משכורת לא קיבלו, וכל מיני דברים.

מרינה סולודקין: תראה, אני אגיד לך---

מיכאל נודלמן: לא, חברת הכנסת מרינה סולודקין, אני לא רוצה לדבר על זה, אני רוצה שהמסקנה שלנו שהוועדה מבקשת שינוי בקריטריונים לפיהם מקבלים תמיכות, ושיהיו קריטריונים כאלה שגם ארגונים קטנים, לא גדולים, יוכלו לקבל כסף.

מיכאל נודלמן: אני יודע ארגון של יוצאי אוקראינה, יוצאי ביילורוסיה.

מיכאל נודלמן: אלה ארגונים גדולים.

מיכאל נודלמן: 40,000 נציגים יש בארגון יוצאי אוקראינה.

מיכאל נודלמן: הם מבקשים 20, 30 אלף שקלים בשנה, כדי לממן מזכירה אצלם.

מיכאל נודלמן: הם באמת עובדים כמו וולונטריים, כמו שצריכים לעבוד בארגון וולונטרי, ולפי הקריטריונים אתם לא יכולים לתת אפילו 30 אלף שקלים כדי שתהיה מזכירה, כדי שיהיה בן אדם שכל הזמן הוא צריך לשלוח לכם דיווחים בעברית.

מיכאל נודלמן: מה לעשות?

מיכאל נודלמן: יש יושבי ראש שלא יכולים לקרוא ולכתוב בעברית, הם צריכים אנשים שיעזרו טכנית.

מיכאל נודלמן: אני לא חושב ש-20 אלף, 30 אלף שקלים זה כסף כל כך גדול כדי לפזר ארגון שיש לו 40,000 נציגים.

מיכאל נודלמן: אותו דבר ארגון יוצאי ביילורוסיה.

מיכאל נודלמן: אני יודע שזה ארגון גדול והוותק שלו הוא כמה שנים והם עכשיו לקראת פיזור.

סופה לנדבר: התחלפו מנהלים של התאחדות יוצאי מדינות חבר העמים.

סופה לנדבר: היושב ראש הפך להיות מבוגר, נבחר ישוב ראש אחר, ולהיכנס לארגון שהוא כאילו נכנס למסלול תמיכות של משרד הקליטה או הסוכנות, זה מאוד מאוד קשה, בגלל שהיושב ראש אומר 'נכון, צריכים למלא טפסים, צריכים רואה חשבון, צריכים עורך דין', צריכים מיליון דברים שהם כסף, כסף.

סופה לנדבר: בלי כסף אי אפשר.

מיכאל נודלמן: ועדת העלייה תפנה לשר האוצר, עם בקשה להגדיל תקציב תמיכות.

מיכאל נודלמן: אבל אתם גם צריכים להילחם.

מיכאל נודלמן: אנחנו צריכים לעשות את העבודה הזו במשותף.

מיכאל נודלמן: אתה זוכר איך נלחמנו על הכסף של לותרנים?

מיכאל נודלמן: והצלחנו, כי זה היה תהליך משותף.

מיכאל נודלמן: גם פה, אם אנחנו נהיה יחד, אנחנו ואתם נילחם באותו מסלול, אני בטוח, למרות שצריך להיות קיצוץ גדול.

מיכאל נודלמן: אני רציתי להגיד שהמדיניות של המדינה לא קובעת מדיניות נכונה, כי אנחנו יודעים שהיתה צמיחה כלכלית, 5%, אנחנו יודעים שיש 5 מיליארד יתרה בתקציב, משום שקיבלו יותר יותר כסף ממיסים, אני מבין שצריכים לשלם חובות בחוץ לארץ וכולי וכולי, אבל פה הכסף לא כל כך גדול.

מיכאל נודלמן: אפשר 10 מיליון מהכסף הזה לתת לתמיכות.

מיכאל נודלמן: נקודה ראשונה זה שהמדינה לא קובעת מדיניות נכונה לגבי העלייה והקליטה.

דנה גורדון: היה עוד דבר אחד.

דנה גורדון: אולי לפנות למשרדי החינוך, המדע ורווחה, וביטחון.

מיכאל נודלמן: כן, ועדת עלייה וקליטה תפנה למשרדי החינוך ומשרדים אחרים, כדי לחדש את התמיכות.

דנה גורדון: צריך להגיד איזה: חינוך, מדע, ביטחון, רווחה, תעשייה מסחר ותעסוקה.

מיכאל נודלמן: כדי לחדש את התמיכות בנושאים שקשורים לקליטת עלייה---

אריה קורת: לסדר הטוב, רק ממשרד החינוך קיבלנו בעבר.

דנה גורדון: אז לחינוך לחדש, ולאחרים להעביר את התמיכות.

סופה לנדבר: אני מציעה לדון בזה בוועדת שרים לענייני הקליטה בראשות ראש הממשלה, בגלל שזה נושא חדש ורק שם אפשר להחליט שכל המשרדים.

מיכאל נודלמן: בגלל זה אני מציע להשאיר רק משרד חינוך, כי משרד החינוך העביר כסף כבר.

מרינה סולודקין: אנחנו יכולים לתכנן בצורה יותר גדולה.

מיכאל נודלמן: אני לא חושב שיש טעם וזמן לעשות עכשיו עם ועדות כאלה, בגלל זה, אנחנו צריכים להיות---

דנה גורדון: חבל לוותר על פנייה למשרדים.

דנה גורדון: מה איכפת לך?

דנה גורדון: זה הזמנות שמניחים על השולחן, חבל לא לפנות למשרדים ולנסות.

מיכאל נודלמן: בסדר, זה לא כל כך קל, כי כל משרד רוצה לקבל ממשרד הקליטה כסף, או ממשרדים אחרים.

מיכאל נודלמן: עם חינוך אפשר לדבר, כי כל פעם יש בתת ועדת חינוך, הם העבירו כסף למשרד הקליטה.

מיכאל נודלמן: אנחנו מדברים על עקרונות.

מיכאל נודלמן: עכשיו אולי יש למישהו מה לומר בנושא של מה הוועדה צריכה, איזה מסקנה צריכה להיות לגבי הדיון המהיר.

מיכאל נודלמן: על קריטריונים דיברנו, על התקציב דיברנו, על המדיניות דיברנו.

מרינה סולודקין: אתם כתבתם את כל מה שאנחנו אמרנו.

מיכאל נודלמן: בסדר.

מיכאל נודלמן: פה יש פרוטוקול, אם יהיה משהו לא כל כך---

מרינה סולודקין: יש מסקנות שאי אפשר להגיד.

סופה לנדבר: אני חושבת שצריכים להמליץ, מה שבעצם מר אריה קורת הסכים, לשנות את הקריטריונים, לקחת בחשבון את המסמך שנמצא על השולחן של גב' שלומית כנען, ואני חושבת שבקריטריונים צריכים לתת דגש על העמותות שעוסקות בקליטת עלייה נטו, זה דבר אחד.

סופה לנדבר: ודבר שני, לקחת בחשבון את מספר החברים שמשלמים דמי חבר בכל עמותה ועמותה, בגלל שזה אחד מהקריטריונים המאוד מאוד חשובים לפעילות.

מיכאל נודלמן: אני רציתי שיהיה שמה שצריכים לעשות שינוי בקריטריונים, פחות פורמליזם, יותר מה שקרוב למציאות.

מיכאל נודלמן: אני לא יכול עכשיו להגיד 'זה טוב' או 'לא טוב'.

מיכאל נודלמן: תהיה ועדה, הם צריכים להזמין נציגה ומנהלת של ארגון הכי גדול, ושם אפשר לדבר.

מיכאל נודלמן: פה קשה לדבר בפרטים.

מיכאל נודלמן: אנחנו צריכים לעסוק רק במדיניות ועל המדיניות כתבנו ואנחנו תומכים במה שאת אומרת, אבל זה לא התפקיד שלנו.

אלי זרחין: אולי הוועדה הנכבדה יכולה פשוט לתת הארכה לשיתוף פעולה בין הדת והקהילה בחבר בני עולים ולעודד את זה---

מיכאל נודלמן: את זה אתה יכול בישיבת עמותה לשאול את זה.

מיכאל נודלמן: אני לא יכול, זה תפקיד שלו לעשות עבודה.

אלי זרחין: כן, אבל יש גופים אחרים שהם לא עושים את זה.

מיכאל נודלמן: בסדר, בסדר, הוא יודע איזה יחס שלי אליו, אבל לפרוטוקול אם נכתוב דברים כאלה, זה לא מקובל.

מיכאל נודלמן: הוא לא צריך את זה ואנחנו לא צריכים את זה.

מיכאל נודלמן: אני אומר שסיימנו את הוועדה.

אריה קורת: הנושא של ההתנהלות של העמותות עצמן שצריך לעשות חשיבה איך אפשר לטפל בנקודה הזו.

מיכאל נודלמן: עמותות שלא עסוקות עם---

אריה קורת: עמותות שההתנהלות שלהן היא בעייתית מבחינתן.

מיכאל נודלמן: אני מבין על מה אתה מדבר.

מיכאל נודלמן: אני יודע שיש עמותות כאלה שרוצות רק לקחת כסף ואחר כך אי אפשר לקבל דוח, אבל איך אני יכול לכתוב את זה?

דנה גורדון: איך הוועדה יכולה לפנות לעמותות?

מיכאל נודלמן: איך אני יכול לפנות לעמותות כאלה.

מיכאל נודלמן: אתם צריכים לעשות אתה יודע מה, על העמותות האלה והכול, ולשאול אותן.

מיכאל נודלמן: אם אתה רואה שהעמותות לא עובדות, לא נותנות חודש דוח, בשנה הבאה, בחמש שנים, אין תמיכות יותר.

מיכאל נודלמן: כל אחד צריך להיות אחראי, יגיע לפה, יגיע לשם, ברחוב, הוא יגיד שאתם לא צודקים, אתם לא טובים.

מיכאל נודלמן: אתם צריכים להיות קצת יותר חזקים, כי בגלל עמותות כאלה אחרים לא מקבלים.

אריה קורת: ולחשוב על הכנס המשותף.